## Ivace+i Energia destina 1,5 milions d’euros per a proporcionar suport a 400 projectes d’energies renovables tèrmiques en vivendes particulars

*** Es dona suport a l’ús d’energia solar, geotèrmia, aerotèrmia o biomassa i fins ara s’han subvencionat 1.240 projectes amb prop de 5 milions d’euros**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, que dirigix Nuria Montes, ha concedit un lot d’ajudes per valor d’1,5 milions d’euros per a donar suport a la realització de 406 projectes d’energies renovables d’ús tèrmic en el sector residencial.

Gràcies a estes ajudes, tal com ha explicat el director general d’Energia i Mines, Manuel Argüelles, “es podran evitar més de mil tones de diòxid de carboni a l’atmosfera anualment”. Es tracta del quint lot d’ajudes aprovat Ivace+ i Energia, en el marc d’este programa dels Fons Next Generation, que compta amb un pressupost total de 10,6 milions d’euros.

Per a Argüelles, és “fonamental” impulsar el camí a la descarbonització en tots els sectors de la societat; amb ajudes tant per a les empreses, a on la sostenibilitat s’ha convertit “en un pilar fonamental que, a més, redunda clarament en la seua competitivitat”, com per als particulars, “facilitant la incorporació de tecnologies netes no contaminants per a proveir les seues necessitats energètiques d’ús tèrmic”.

El director ha destacat l’aposta del Consell per la descarbonització de l’economia i l’autonomia energètica, que, a juí seu, “és estratègica”, ja que la transició a una economia neutra en carboni “és urgent” i eixa urgència “ha de ser compatible amb un bon desenrotllament de les renovables en el territori, des del punt de vista ambiental, social i econòmic”.

Prop de 5 milions d’euros concedits

Fins ara, Ivace+i Energia ha destinat 4,9 milions d’euros per a proporcionar suport econòmic a 1.241 iniciatives d’esta classe, 651 de les quals se situen a la província de València, 368 a Alacant i les 222 restants a la província de Castelló.

La realització d’estos projectes generarà una inversió induïda superior a 14 milions d’euros i la generació d’energia mitjançant fonts d’energia renovables no contaminants reduirà en 3.300 tones l’emissió de CO₂ a l’atmosfera cada any.

Cal recordar que Ivace+i Energia subvenciona aquells projectes que preveuen la utilització de l’energia solar tèrmica, la geotèrmia, aerotèrmia, hidrotèrmia i biomassa. Entre les actuacions que se subvencionen figuren les aplicacions tèrmiques per a producció de fred i/o calor en edificis: aigua calenta sanitària, calefacció, refrigeració i la climatització de piscines.

Fecha: 12/10/2024